I noen tilfeller kan eller vil ikke saksøker oppfylle sin plikt til å slette et utlegg. Namsmannen kan da i særlige tilfeller beslutte å oppheve en utleggsforretning etter tvangsfullbyrdelsesloven § 7-28. En slik formell beslutning må dokumenteres med en utskrift av namsboken, som viser at saksbehandlingsreglene i loven er fulgt. Klagefristen på en måned fra beslutningstidspunktet må være utløpt, før namsmannen kan sende beslutningen til Kartverket for sletting av utlegget. Vi fører med andre ord en ytre kontroll på at det er truffet en formelt korrekt avgjørelse iht. Borgarting lagmannsretts avgjørelse LB-2001-4046. Ved gjennomføring av en gjeldsordning, kan namsmannen slette eller nedkvittere utleggsforretninger. Namsmannen må da henvise til riktig lovparagraf, gjeldsordningsloven § 3-6 eller § 7-2, og legge ved nødvendig dokumentasjon.